 NA MAUREEN ONGALA POLISI wamewakamata viongozi wa Orange Democratic Movement (ODM) katika Kaunti ya Kilifi wakiwemo Mbunge wa Kilifi Kusini Ken Chonga, Spika wa Bunge la Kilifi Teddy Mwambire, Patrick Chiro – mfanyakazi wa Seneta wa Kilifi Stewart Madzayo – na Victor Katana ambaye ni afisa katika ofisi ya Mbunge wa Kilifi Kusini. Wanne hao wamekamatwa mjini Mtwapa wakijiandaa kuwaongoza waandamanaji na wamezuiliwa katika kituo cha polisi cha Kilifi. Seneta Madzayo amefanikiwa kukwepa polisi waliokuwa wakimwandama. Lengo la maafisa ni kujaribu kukabiliana na walio katika mstari wa mbele kuandaa maandamano Kilifi. Akizungumza na wanahabari katika kituo cha polisi cha Kilifi, Bw Chonga ameeleza kuwa walikuwa wanajiandaa kuwahutubitia wakazi waliojitokeza kushiriki maandamano kabla ya kuanza maandamano yenyewe katika eneo hilo. “Jana Jumanne tulisema wazi tutaandaa maandamano ya amani na polisi wametupata tukiwa tumekusanyika, tayari kuwahutubia waandamanaji. Wao wakashikilia lazima watu watawanyike. Tumejaribu kuwafafanulia ni muhimu tuwahutubie wafuasi wetu polisi wenyewe wakiwa lakini kumbe walipanga njama wawatawanye kisha watukamate sisi viongozi,” amesema Bw Chonga. Leo Jumatano maandamano yaliyoitishwa na kiongozi wa Azimio La Umoja One Kenya Raila Odinga yameshika kasi katika maeneo mbalimbali nchini. Mnamo Jumanne muungano wa Azimio ulishikilia kwamba maandamano yatafanyika leo Jumatano, kesho Alhamisi na Ijumaa. Muungano huo unasema serikali ya Kenya Kwanza imepandisha gharama ya maisha na Wakenya wengi hawezi kumudu bei za juu za bidhaa za msingi kama unga, mafuta ya kupikia na sukari. Pia viongozi wa Azimio wanasema kupandishwa na kuongezwa kwa ushuru kunafanya maisha kuwa magumu zaidi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  